अमेरिका की इस पहलकदमी का विशेष महत्व है। आईएसआईएस और दूसरे खूंखार आतंकी संगठन अपने नापाक इरादों के लिए धर्म की आड़ लेते रहे हैं। उन्होंने अपने अमानवीय कृत्यों को इस्लाम के तहत जायज बताया। इस पर इस्लाम के जानकारों और प्रगतिशील तबके ने आपत्ति जरूर जताई, पर अलग-थलग पड़ जाने के डर से उनके विरोध का स्वर तीखा नहीं हो पाया। अब अमेरिका के खुले समर्थन के बाद सऊदी अरब और अन्य शक्तिशाली मुस्लिम देशों के राष्ट्राध्यक्ष आतंकवाद के खिलाफ खुलकर बोलने का साहस करें तो इस्लाम के भीतर का उदारवादी स्वर आम लोगों तक भी पहुंच सकेगा।